b'\n_START_ARTICLE_\nSublim Porta\n_START_PARAGRAPH_\nLa Sublim Porta (en turc otom\xc3\xa0 \xd8\xa8\xd8\xa7\xd8\xa8 \xd8\xb9\xd8\xa7\xd9\x84\xdb\x8c, B\xc3\xa2b-\xc4\xb1 \xc3\x82li o Bab\xc4\xb1ali, de l\'\xc3\xa0rab \xd8\xa8\xd8\xa7\xd8\xa8, b\xc4\x81b, \'porta\' i de l\'\xc3\xa0rab \xd8\xb9\xd8\xa7\xd9\x84\xd9\x8a, \xca\xbf\xc4\x81l\xc4\xab, \'alt\') era el departament i resid\xc3\xa8ncia del gran visir otom\xc3\xa0, originalment anomenat Paix\xc3\xa0 Kapusu o Vezir Kapusu (Kapu = Porta en turc). Llavors el palau imperial era el Babial\xc3\xad. Aquest nom es va imposar en el segle\xc2\xa0xviii despr\xc3\xa9s de la pau de Passarowitz, i abans s\'aplicava m\xc3\xa9s aviat als palaus del sold\xc3\xa0 o al Diwan-i Humayun._NEWLINE_Sovint, la cort, el palau o el govern d\'un sobir\xc3\xa0 era anomenat Porta o Sol, i aix\xc3\xad es deia entre els sass\xc3\xa0nides, a l\'Egipte fara\xc3\xb2nic, al regne d\'Israel i al Jap\xc3\xb3. Els turcs van recollir aquest costum i van anomenar el govern m\xc3\xb2bil del gran visir com Ali Kapu; aviat el govern va tenir car\xc3\xa0cter estable a Istanbul (fins aleshores residia a Adrian\xc3\xb2polis o Edirne) i llavors es va dir "Sublim Porta" sota el gran visir Nev\xc5\x9fehirli Damat \xc4\xb0brahim Pa\xc5\x9fa, el 1718._NEWLINE_En l\'Imperi Otom\xc3\xa0, parlar de "la Porta" \xc3\xa9s equivalent a parlar del govern. La Sublim Porta inclo\xc3\xafa, a m\xc3\xa9s de les depend\xc3\xa8ncies del gran visir, el Ministeri de l\'Interior, els despatxos del Ketkhuda Bey, el d\'Afers Exteriors, els serveis del rais ul-k\xc3\xbcttab o cap de secretaris, el Consell d\'Estat i un parell de comissions._NEWLINE_L\'edifici en qu\xc3\xa8 es desenvolupaven les funcions va servir com a seu de la delegaci\xc3\xb3 a Istanbul del govern provisional d\'Ankara, el 1922, i despr\xc3\xa9s va ser la seu del govern de la wilaya d\'Istanbul.'